Poliisi tutkii sosiaali- ja terveysministeri Hanna Mäntylään (ps) liittyvää petosepäilyä. Seiskan mukaan hänen epäillään hankkineen perusteetta oikeusapua yli 5 000 euron arvosta.

Lapin poliisi tutkii ministerin petosepäilyjä. JARNO JUUTI

Seiskan mukaan epäily koskee lastenhuoltoon liittyvää oikeudenkäyntiä vuodelta 2010. Mäntylä ilmoitti oikeudenkäynnissä olevansa yksinasuva yksinhuoltajaäiti ja tarvitsevansa oikeusapua valtiolta.

Seiska kertoo, että todellisuudessa Mäntylä oli asunut jo vuodesta 2006 avoliitossa varakkaan merikapteenin kanssa, eikä hänellä olisi ollut perusteita saada ilmaista oikeusapua. Selitys yksinasumisesta meni läpi, sillä merikapteeni oli kirjoilla Liettuassa, asui kuukauden kerrallaan Suomessa ja vietti joka toisen kuukauden merellä.

Mäntylän oikeusavustajalle korvattiin valtion pussista yli 5 100 euron palkkio. Mäntylä joutui itse maksamaan oikeudenkäynnistä vain 531 euron summan.

Lopulta Mäntylä ja merikapteeni päätyivät keskenään riitelemään rahasta käräjäoikeuteen muutama vuosi vuonna 2011 tapahtuneen eron jälkeen, Seiska kertoo. Mies vaati Mäntylältä yli 10 000 euroa, jonka katsoi lainanneensa Mäntylän velkajärjestelymaksuja varten.

Tässä oikeudenkäynnissä Mäntylä itse kertoi asuneensa merikapteenin kanssa avoliitossa vuodesta 2006 asti ja että molemmat huolehtivat perheen menoista.

Epäilty petos tapahtui vuonna 2010, jolloin nykyinen ministeri ei vielä ollut kansanedustaja.

Syyttäjä on hakenut lisäaikaa syytteen nostamiselle, sillä petos rikoksena vanhenee viidessä vuodessa.

Tutkinnanjohtaja Jukka Haataja vahvistaa Iltalehdelle, että Lapin poliisilla on tutkinnassa epäilty petos koskien Hanna Mäntylää. Poliisi on asiasta vielä vähäsanainen, sillä esitutkinta on kesken.

- Vielä on epäselvää, mitä jutulle tapahtuu. Nyt selvitellään, mitä rikoksia on tapahtunut ja keitä epäillään, Haataja sanoo Iltalehdelle.

Hänen mukaansa tutkimukset on aloitettu heinäkuussa. Kuulusteluja tehdään vielä mahdollisesti lisää, ja esitutkinta valmistunee muutaman viikon sisällä. Sen jälkeen poliisi pohtii syyttäjän kanssa, eteneekö juttu syyteharkintaan.

- Muitakin mahdollisuuksia on, koska esitutkinta on kesken. Teoriassa esitutkintaa saatetaan rajoittaa tai sitten se lähtee syyteharkintaan, Haataja sanoo.

Lähde: Seiska

Juttua muokattu 5.11. klo. 8.26. Korjattu, että Mäntylä selvitteli rahariitaansa merikapteenin kanssa käräjäoikeudessa muutama vuosi eron jälkeen.